उनैसम शताब्दी मे राजनगर पैलेस दरभंगा महाराज रमेश्वर सिंह द्वारा बनाओल गेल मिथिलाक प्राचीन अस्मिता आ महाराजक जिनगीक दिस धियान दिएबा सन एकर एखन धरिक इतिहास रहल अछि। कहल गेल अछि एहि मंदिरक निर्माण महारानीक फुरसति केँ समए आ पूजा पाठ करबा लेल कएल गेल रहैक। एहि केँ निच्चा महाराज अपन दरबार लगबथि आ भेट-घांटक जगह बनओने छलाह। मध्य कालक बादक ओहि समय मे एहि मन्दिरकेँ निर्माणक खर्च नौ लाख लागल रहैक जे सौंसे प्रचारित आ मसहूर होएबा मे कोनो कसरि नहि छोड़ल।
 मिथिला भूकम्पक रेड जोन मे अबैत अछि। सालक साल बीतलाक बाद किछु एहेन सन आपदा बनि भूकंप आबि मिथिलाक अंग-भंग आई धरि करैत रहलैक अछि। ओहि भूकम्पक प्रोकप मे अएबा सँ नौलखा मन्दिर सँ मसहूर ई पैलेस नहि बाँचल। १९३४ केँ तीव्र भूकम्पक चपेट एकरा उजाड़बा मे भरिसक प्रयास कएलक। समय बीतल मुदा एकर स्थिति ओहि भूकम्पक बाद जहिना केँ तहिना सन रहल। मन्दिर वास्तु आ शिल्पकलाक लेल बेस ख्याति प्राप्त कएलक। जिला मधुबनी सँ १५ किलोमीटरक दूरी पर अवस्थित एहि मंदिर पर जिलाक लोक केँ अबरजात सदरिकाल रहैत छलैक। मिथिला केँ दूर जिलाक आ कतेको ठाम, खास कए नेपालक पर्यटनी भारी संख्या मे अबैत रहलाह। किछुए सालक बाद १९७७ मे भूकंप एक बेर फेर सँ नास करबा लेल आएल आ नास कए देलक। पैलेस केँ भीतर कएको टा मूर्ति, पेंटिंग्स केँ अद्भुत कलाकृतिक बागीचाक रूप उजाड़ि देल गेल। लोक आएब बन्न कए देलाह, घास जनमब शुरू कए देलक, नौ लाखक खर्च सँ बेस मिथिलाक अस्मिता केँ आसमान छुओने एहि मन्दिर केँ बर्बाद होइत मिथिलाक समाज आ सरकार धरि देखब शुरू कएलक। समाज चुप्प आ सरकार सेहो। महाराजक कमी सभ सरकार सौतक भार सन अपना कन्हा पर उठओलक।
 एकरा सुधारबाक, गर्त दिस जा रहल राजनगरक कएक गोट मन्दिर आ पैलेसक लेल बेर-बेर माँग उठैत रहल अछि। सरकार धरि बात कहिओ पहुँचल आ कहिओ नहि। मुदा जे से एकर माँग आ नहि माँग सभ बरोबर रहल अछि। सरकार सभक एहि लेल व्यवहार एखन धरि ठीक नहि बुझना जा रहल अछि जेना कि कोनो कुचालि चलबाक नीति होइ। मिथिला अभियानी, आन-आन संगठन सेहो एहि लेल चुप रहल अछि। एकरा पुनर्निर्माण करबा आ कि ठीक करबाक माँग केँ सीरियसली नहि उठाओल गेल आ कएको टा बदलल सरकार सेहो नहि लेलक अछि। मिथिलाक जनप्रतिनिधि सभक आस लेने हमरा लोकनि आँखि नहि लगेलहुँ, प्रश्न नहि कएलहुँ ओकरहि प्रतिफल भेटल अछि जे अपना अस्मिताक एकगोट आओर चीज़ हमरा सभक बीच सँ बिला रहल अछि।
 समाजक बीच एकगोट प्राचीन अस्मिता रहला सँ समाजक ख्याति सँ समाजकेँ बड्ड रंगक लाभ प्राप्त होइत अछि। पर्यटक विभाग सँ स्वरोजगार धरि भारी संख्या मे उत्पन्न होइत अछि। लोकल जगह, जिलाक मुख्य स्तर पर बदलाव देखबा मे अबैत अछि। हमरा लोकनि कतेक ऊपर धरि छी, हमरा लोकनि केँ अपन समाज सँ बाहर परदेस मे कोना जानल जाइत अछि, लोक हमरा सभकेँ कोन आँखिये देखैत छथि ई ओहिठामक जड़ि देखि तय होइत अछि। डेढ़ हजार एकर सँ जादे भाग मे पसरल एहि हृदह स्थलीक नाम एकबेर फेर सँ सगरो पसरि सकैत अछि, महाराजक तंत्र बिद्याक ख्याति, मिथिला पेंटिंग, मंदिर आ नहि जानि कतेको रास धरोहर केँ संजोगने राजनगर एक बेर पुनः आसमान पर अपन अस्मिताक स्तर आओर ऊपर जमा सकत। एकरा ओ नहि भेट सकल, जे एकरा भेटबाक चाही। एखन धरि उपेक्षित बनल रहबाक कारणे, मन्दिरक नामक संग राजनगरक अस्मिता सेहो आगाँ बिला जाइत वा बर्बादी मात्रक लेल इयाद काएल जाएत एकरहु। एहि लेल आवाज़ बुलंद हुए! सरकारक कान मे आबाज पहुँचेबाक प्रयास काएल जाइ, सभ स्तर, सभ रूप सँ। नहि तँ हमरा लोकनि कहिआ धरि अपन एहि कलंकक बोझ लेने जिबैत रहब! कोनो तरहक डाटाक गलतीक लेल माफी आ सुझाबक आस। एकर उद्देश्य सिर्फ आ सिर्फ बदलावक अछि। लिखबाक लेल बड्ड किछु लिखल जा सकैत मुदा आब लिखब सँ बेस लड़ब आ करबाक जरूरी। जय मिथिला-जय मैथिली। 